CELEX: 32019D1949
Language: sl
Date: 2019-11-25 00:00:00
Title: Sklep Sveta (EU) 2019/1949, sprejet v medsebojnem soglasju z izvoljeno predsednico Komisije, z dne 25. novembra 2019 o sprejetju seznama drugih oseb, ki jih Svet predlaga v imenovanje za člane Komisije, ter o razveljavitvi in nadomestitvi Sklepa (EU) 2019/1393

26.11.2019   
               
               
                  SL
               
               
                  Uradni list Evropske unije
               
               
                  L 304/16
               
            
         SKLEP SVETA (EU) 2019/1949,
         sprejet v medsebojnem soglasju z izvoljeno predsednico Komisije,
         z dne 25. novembra 2019
         o sprejetju seznama drugih oseb, ki jih Svet predlaga v imenovanje za člane Komisije, ter o razveljavitvi in nadomestitvi Sklepa (EU) 2019/1393
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 17(3) in (5) ter drugega pododstavka člena 17(7) Pogodbe,
         ob upoštevanju Sklepa Evropskega sveta 2013/272/EU z dne 22. maja 2013 o številu članov Evropske komisije (1),
         ob upoštevanju naslednjega:
         
                     (1)
                  
                  
                     Mandat Komisije, imenovane s Sklepom Evropskega sveta 2014/749/EU (2), se je iztekel 31. oktobra 2019.
                  
               
                     (2)
                  
                  
                     Za obdobje do 31. oktobra 2024 bi morala biti imenovana nova Komisija, ki jo sestavlja po en državljan vsake države članice, vključno z njenim predsednikom in visokim predstavnikom Unije za zunanje zadeve in varnostno politiko.
                  
               
                     (3)
                  
                  
                     Evropski svet je imenoval Ursulo VON DER LEYEN kot osebo, ki se jo Evropskemu parlamentu predlaga za predsednico Komisije, in Evropski parlament jo je na svojem plenarnem zasedanju 16. julija 2019 izvolil za predsednico Komisije.
                  
               
                     (4)
                  
                  
                     V skladu s členom 18(1) Pogodbe o Evropski uniji (PEU) je Evropski svet 5. avgusta 2019 v soglasju z izvoljeno predsednico Komisije za visokega predstavnika Unije za zunanje zadeve in varnostno politiko imenoval Josepa BORRELLA FONTELLESA.
                  
               
                     (5)
                  
                  
                     Svet je s Sklepom (EU) 2019/1393 (3) v medsebojnem soglasju z izvoljeno predsednico Komisije sprejel seznam drugih oseb, ki jih predlaga v imenovanje za člane Komisije za obdobje do 31. oktobra 2024.
                  
               
                     (6)
                  
                  
                     Združeno kraljestvo je 19. oktobra 2019 predložilo prošnjo za podaljšanje obdobja, določenega v členu 50(3) PEU, do 31. januarja 2020. Osnutek besedila sklepa Evropskega sveta o podaljšanju tega obdobja do zahtevanega datuma je bil s pismom z dne 28. oktobra 2019 poslan Združenemu kraljestvu v soglasje. Združeno kraljestvo je s pismom z dne 28. oktobra 2019 v skladu s členom 50(3) PEU soglašalo s podaljšanjem in z besedilom osnutka sklepa Evropskega sveta. Evropski svet je 29. oktobra 2019 sprejel navedeni sklep (4).
                  
               
                     (7)
                  
                  
                     Združeno kraljestvo je s soglašanjem s Sklepom (EU) 2019/1810 potrdilo svojo zavezo, da bo med obdobjem podaljšanja ravnalo konstruktivno in odgovorno v skladu z dolžnostjo lojalnega sodelovanja. Soglašalo je tudi, da podaljšanje ne sme ogroziti rednega delovanja Unije in njenih institucij. Glede na to, da je posledica podaljšanja, da v skladu s členom 50 PEU Združeno kraljestvo ostaja država članica s polnimi pravicami in obveznostmi do datuma izstopa, je Združeno kraljestvo soglašalo tudi s tem, da to vključuje obveznost predlagati kandidata v imenovanje za člana Komisije. Vendar pa Združeno kraljestvo ni predlagalo kandidata za komisarja.
                  
               
                     (8)
                  
                  
                     Izvoljena predsednica Komisije je 6. novembra 2019 pozvala Združeno kraljestvo, naj predlaga eno ali več oseb, ki bi bile zaradi svojih splošnih kompetenc, neodvisnosti in evropske zavezanosti primerne, da postanejo člani naslednje Komisije. Združeno kraljestvo se na to pismo ni odzvalo. Izvoljena predsednica Komisije je 12. novembra 2019 poslala drugo pismo z istim pozivom, v katerem je opozorila na obveznosti Združenega kraljestva v skladu s PEU in na Sklep (EU) 2019/1810. Združeno kraljestvo se je 13. novembra 2019 odzvalo na obe pismi in navedlo, da zaradi bližnjih splošnih volitev ne more predlagati kandidata za funkcijo komisarja. Komisija je 14. novembra 2019 proti Združenemu kraljestvu začela postopek za ugotavljanje kršitve na podlagi dejstva, da ni predlagalo kandidata za komisarja, s tem da je Združenemu kraljestvu poslala uradni opomin v skladu s členom 258 Pogodbe o delovanju Evropske unije (PDEU). Komisija je v tem pismu opozorila, da se v skladu z ustaljeno sodno prakso Sodišča Evropske unije država članica ne more sklicevati na določbe, ki veljajo v njenem notranjem pravnem sistemu, da bi upravičila neizpolnjevanje obveznosti na podlagi prava Unije. Oblasti Združenega kraljestva so imele do 22. novembra 2019 čas predložiti svoje pripombe na ta uradni opomin.
                  
               
                     (9)
                  
                  
                     Svet ugotavlja, da ne glede na obveznosti na podlagi prava Unije, ki so bile ponovno poudarjene v Sklepu (EU) 2019/1810 in s katerimi se je Združeno kraljestvo izrecno strinjalo, Združeno kraljestvo ni predlagalo kandidata za člana Komisije. To ne more ogroziti rednega delovanja Unije in njenih institucij ter tako ne more pomeniti ovire za imenovanje nove Komisije, da bi ta lahko čim prej začela v celoti izvrševati svoja pooblastila na podlagi Pogodb. Svet navaja, da Komisijo kljub dejstvu, da je za imenovanje njenih članov predlaganih le 27 oseb, v skladu s Sklepom 2013/272/EU sestavlja število članov, ki je enako številu držav članic. Navaja tudi, da se bo po imenovanju Komisije uporabljal drugi odstavek člena 246 PDEU.
                  
               
                     (10)
                  
                  
                     V medsebojnem soglasju z izvoljeno predsednico Komisije bi bilo treba Sklep (EU) 2019/1393 razveljaviti, še preden bo Evropski parlament z glasovanjem potrdil seznam iz navedenega sklepa, ter bi ga bilo treba nadomestiti s tem sklepom.
                  
               
                     (11)
                  
                  
                     V skladu s tretjim pododstavkom člena 17(7) PEU predsednika, visokega predstavnika Unije za zunanje zadeve in varnostno politiko in druge člane Komisije kot kolegij z glasovanjem potrdi Evropski parlament –
                  
               SPREJEL NASLEDNJI SKLEP:
         
            Člen 1
            Svet v medsebojnem soglasju z Ursulo VON DER LEYEN, izvoljeno predsednico Komisije, predlaga, da so za člane Komisije za obdobje do 31. oktobra 2024 imenovane naslednje osebe:
            
                         
                     
                     
                        Thierry BRETON
                     
                  
                         
                     
                     
                        Helena DALLI
                     
                  
                         
                     
                     
                        Valdis DOMBROVSKIS
                     
                  
                         
                     
                     
                        Elisa FERREIRA
                     
                  
                         
                     
                     
                        Mariya GABRIEL
                     
                  
                         
                     
                     
                        Paolo GENTILONI
                     
                  
                         
                     
                     
                        Johannes HAHN
                     
                  
                         
                     
                     
                        Phil HOGAN
                     
                  
                         
                     
                     
                        Ylva JOHANSSON
                     
                  
                         
                     
                     
                        Věra JOUROVÁ
                     
                  
                         
                     
                     
                        Stella KYRIAKIDES
                     
                  
                         
                     
                     
                        Janez LENARČIČ
                     
                  
                         
                     
                     
                        Didier REYNDERS
                     
                  
                         
                     
                     
                        Margaritis SCHINAS
                     
                  
                         
                     
                     
                        Nicolas SCHMIT
                     
                  
                         
                     
                     
                        Maroš ŠEFČOVIČ
                     
                  
                         
                     
                     
                        Kadri SIMSON
                     
                  
                         
                     
                     
                        Virginijus SINKEVIČIUS
                     
                  
                         
                     
                     
                        Dubravka ŠUICA
                     
                  
                         
                     
                     
                        Frans TIMMERMANS
                     
                  
                         
                     
                     
                        Jutta URPILAINEN
                     
                  
                         
                     
                     
                        Adina VĂLEAN
                     
                  
                         
                     
                     
                        Olivér VÁRHELYI
                     
                  
                         
                     
                     
                        Margrethe VESTAGER
                     
                  
                         
                     
                     
                        Janusz WOJCIECHOWSKI,
                     
                  poleg:
            
                         
                     
                     
                        Josepa BORRELLA FONTELLESA, ki je bil že imenovan za visokega predstavnika Unije za zunanje zadeve in varnostno politiko.
                     
                  
         
            Člen 2
            Ta sklep razveljavlja in nadomešča Sklep (EU) 2019/1393.
         
         
            Člen 3
            Ta sklep začne veljati na dan sprejetja.
         
         
            Člen 4
            Ta sklep se posreduje Evropskemu parlamentu.
         
         
            Člen 5
            Ta sklep se objavi v Uradnem listu Evropske unije.
         
         
            V Bruslju, dne 25. novembra 2019
            
               
                  Za Svet
               
               
                  Predsednik
               
               F. MOGHERINI
            
         
         
            (1)  UL L 165, 18.6.2013, str. 98.
         
            (2)  Sklep Evropskega sveta 2014/749/EU z dne 23. oktobra 2014 o imenovanju Evropske komisije (UL L 311, 31.10.2014, str. 36).
         
            (3)  Sklep Sveta (EU) 2019/1393 z dne 10. septembra 2019, sprejet v medsebojnem soglasju z izvoljeno predsednico Komisije, o sprejetju seznama drugih oseb, ki jih predlaga v imenovanje za člane Komisije (UL L 233 I, 10.9.2019, str. 1).
         
            (4)  Sklep Evropskega sveta (EU) 2019/1810 z dne 29. oktobra 2019, sprejet v dogovoru z Združenim kraljestvom, o podaljšanju obdobja na podlagi člena 50(3) PEU (UL L 278 I, 30.10.2019, str. 1).